HELKUR

*Teema, mida tuleks kindlasti käsitleda pimeda aja saabudes ning, kui klassis leidub õpilasi, kes vastasid testis, et nad ei kanna helkurit.*

Tegevuste eesmärk: Helkuri testi, situatsioonipõhise narratiivi ning arutelu käigus teadvustada õpilastele helkuri vajalikkust ning helkuri kvaliteedi olulisust. Autokatse ja arvutisimulatsiooni abil selgitada autojuhi olukorda pimedas, kui jalakäijal puudub helkur ning ta on tumedas riietuses.

Aeg: hämar või pime hommik/õhtu; kolm 45-minutilist (klassijuhataja-) tundi või klassiõhtu.

Sihtrühm: 7. klass

Õppekeskkond: kooli lähedal asuv ohutu teelõik, kooli staadion, pime koridor, klass, aula vm ruum

Õppetegevused:

* erinevat värvi ning materjali helkurite efektiivsuse testimine pimedas/hämaras taskulambiga erinevatelt kaugustelt (võimalusel 25 ja 50 meetri pealt), nende järjestamine efektiivsuse alusel ja järjestuse põhjendamine;
* autotest – auto olemasolul näidata õpilastele, mida näeb juht roolis, kui tee ääres kõnnib tumedas riietuses helkurita jalakäija;
* arutelu paaris, rühmas või kogu klassiga situatsioonipõhise narratiivi põhjal (helkuri ja kõrvaliste tegevuste üle);
* arvutisimulatsiooni kasutamine (<http://extrat.liikenneturva.fi/heijastin/en/>).

Õpitulemused:

* õpilane oskab põhjendada helkuri vajalikkust ning mõistab, miks on helkuriga liiklemine ohutum;
* õpilane mõistab jalakäija helkuri kandmise vajadust autojuhi seisukohast;
* õpilane oskab valida kvaliteetse ning efektiivse helkuri;
* õpilane oskab nimetada kõrvalisi tegevusi liikluses ning teab, miks on ohtlik nendega liikluses tegeleda.

Lõiming

* Eesti keel – kirjutada lühike luuletus helkurist või helkuri vajalikkusest.
* Kunstiõpetus – kujundada plakat helkuri kandmise vajalikkuse kohta või kujundada t-särk helkurikandmise propageerimiseks.
* Meediaõpetus – artikli vormis narratiivi analüüs ning selle vaatenurga tuvastamine.

Üldpädevused

* Õpipädevus – õpitakse õppekeskkonda organiseerima nii rühmas kui ka individuaalselt, õppimiseks ja tervisekäitumiseks vajaminevat teavet hankima; oma õppimist planeerima ja plaani järgima; õpitut erinevates olukordades ja probleeme lahendades kasutama; omandatud teadmisi varem õpituga seostama; oma teadmisi ja oskusi analüüsima.

Hindamine

* Arutelude käigus on õpetajal võimalik teha tähelepanekuid, kas ja kui hästi on õpilased teemast aru saanud, millised on nende hoiakud ning kas ja kui hästi nad oskavad oma arvamust põhjendada.
* Õpetaja annab jooksvalt õpilastele suulist ja konstruktiivset tagasisidet (mis on hästi ja mida võiks veel täiendada).
* Õpilased saavad hinnata erinevate tegevuste käigus kaaslaste põhjendamisoskust, aktiivsust ja loovust.

Õppevahendid:

* Eri värvi ja erinevast materjalist helkurid, võimsam taskulamp, arvutid, heledad ja tumedad üleriided (vähemalt kahele õpilasele), ühevärvilised T-särgid (võiksid õpilased ise kaasa võtta), riidevärvid

Õppetegevused:

* Helkurite efektiivsuse testimine. Erinevat värvi ning materjali helkurite efektiivsuse testimine pimedas/hämaras kohas taskulambiga erinevatelt kaugustelt (võimalusel 25 ja 50 meetri pealt, aga sobivad ka väiksemad vahemaad). Helkuritega õpilane seisab 25 või 50 meetri kaugusele (või võimalikult kaugele ruumis) ning teine õpilane võtab taskulambi. Helkureid hakatakse ühe või soovitatavalt kahe kaupa testima. Helkuritega õpilane tõstab helkurid üles, endast eemale, ning teine õpilane näitab neile valgust. Klassiga ühiselt otsustatakse, kas ja kui hästi mingit materjali/värvi helkur helgib. Võrreldakse kaht parasjagu vaatluse all olevat helkurit ning otsustatakse (seejuures oma valikut põhjendades), kumb helkur on efektiivsem. Valitud efektiivsemad ning vähem efektiivsemad helkurid pannakse eraldi, et hiljem pingeritta panekul mõnda helkurit uuesti testida.

Testile järgneb ühine arutelu ja järelduste tegemine. Õpilaste ülesandeks on koostada katses kasutatud helkuritest pingerida nende efektiivsuse alusel. Õpilased peavad oma loodud järjestust põhjendama ning argumenteerima. Tunnis lõpus tehakse kokkuvõte saadud pingereast ning olulistest aspektidest, mida helkuri valikul tuleks silmas pidada.

* Autotest. Auto olemasolul (võimalusel vanemate kaasamisel) näidata õpilastele, mida näeb juht roolis, kui tee ääres kõnnib tumedas riietuses helkurita jalakäija. Testiks panna kõrvuti helkuriga heledas ja tumedas riietuses ning helkurita tumedas ja heledas riietuses jalakäijad; autojuht paneb esmalt tööle lähituled, siis korraks täistuled. Õpilased seisavad auto juures, juhiga samal joonel. Õpilastel võib lasta otsustada, keda autojuht märkab ja keda mitte (või keda märkab kõige paremini ja keda kõige halvemini) ning arutleda, miks õpilased nii arvavad ja lasta neil oma arvamust põhjendada.

Kui võimalik, võiks testi läbi viia ka sõitva autoga, et õpilased mõistaksid veelgi paremini tumedas riietuses ja ilma helkurita liiklemise ohtlikkust. Sellele võiks järgneda arutelu, kus õpilased saaksid oma tähelepanekuid ja mõtteid jagada.

* Arutelu. Arutelu esmalt paaris või rühmas ning hiljem kogu klassiga situatsioonipõhise narratiivi (Lisa 1) põhjal ja teemal “kõrvalised tegevused liikluses”. Lisas toodud tekste võib kasutada koos või valida neist vaid ühe. Narratiivid võib ette lugeda kas õpetaja või keegi õpilaste seast ning sellele järgneb arutelu küsimuste põhjal. Arutelu esimese küsimuse põhjal on võimalik hinnata õpilaste hoiakuid. Teise küsimuse juures korraldavad õpilased paaris, rühmas või koos klassiga ajurünnaku. Õpetaja saab vaadelda ja hinnata, kui palju erinevaid lahendusi leiti ja kas need tõesti aitaksid olukorda turvalisemaks muuta. Kõrvaliste tegevustena liikluses võivad õpilased välja tuua nt telefoniga rääkimise, sõnumite saatmise, tagaistmel istuvate lastega tegelemise, pideva taha vaatamise jms. Hiljem räägib iga rühm lühidalt oma arutelu tulemustest (õpilased võiksid enda paberile märksõnad kirja panna, et pärast oleks lihtsam teistele rühmadele rääkida). Õpetaja annab jooksvalt tagasisidet õpilaste aktiivsusele ning väidete argumenteeritusele.
* Arvutisimulatsiooni kasutamine. Arvutiklassi kasutamise võimalusel võib lasta õpilastel arvutisimulatsiooniga katsetada, kas ja kui hästi näeb autojuht erinevates oludes helkuriga ja helkurita jalakäijat. Simulatsiooni leiab veebileheküljelt <http://extrat.liikenneturva.fi/heijastin/en/>

Kokkuvõte

* Tegevuste läbiviimise järel võiks õpetaja teha kokkuvõtte nähtust, kuuldust ja kogetust (nt koostasime pingerea helkurite efektiivsuse alusel, esimene oli... ; järjestuse põhjendustena tõite välja...; enamesinevate kõrvaliste tegevustena tõite välja ... jne).
* Tagasiside grupitööle (seda ei pea andma kõikidele gruppidele, võib välja valida paar kindlat rühma), miks on vaja kanda helkurit.
* Tagasiside õpitulemuste saavutamisele: kas õpilane oskab põhjendada, miks on helkuriga liiklemine ohutum; oskab valida kvaliteetse ning efektiivse helkuri jt.

Lisategevused

* Kunstiõpetuses kujundada helkuri kasutamist propageerivad T-särgid.
* Õpilased kavandavad ja viivad koolis läbi helkuri kasutamise kampaania. Selle raames võivad õpilased teha kooli näiteks teemakohased plakatid, kanda enda kujundatud T-särke, jagada õpilastele, kellel puudub hommikul kooli tulles helkur (tööõpetuse tunnis ise tehtud) helkureid, teha kaasõpilastele helkuri kandmise vajalikkusest õppefilmi jne.
* Koostöövõimalusena võib helkurite olulisusest rääkima kutsuda liikluspolitseiniku.
* Helkuri tööpõhimõttest võiks rääkida ka füüsikaõpetaja.
* Võimalusel võiks kaasata tegevustesse vanemaid, et ka nemad mõistaksid ja selgitaksid lastele helkuri vajalikkust ning pööraksid tähelepanu sellele, et lastel oleks kodust väljudes helkur olemas. Vanemad võiksid aidata läbi viia helkurite testimist ja aidata autotesti juures jalakäijate ja autojuhi rollis.

LISA 1. Situatsioonipõhised narratiivid aruteluks.

**Tekst 1**

Sven elab linna lähedal maal, paar kilomeetrit linnast väljas, ning jalutab igal hommikul kooli ja õhtul koolist koju. Ühel hilissügisesel õhtupoolikul pärast trenni hakkas ta koju jalutama, kui avastas, et oli oma helkuri ära kaotanud. Kuna kusagilt polnud sel hetkel enam võimalik helkurit hankida, otsustas ta koju minna ilma helkurita, kuna ei elanud koolist kaugel, pealegi jäävad tee ääres heina sees käies autod piisavalt kaugele.

Samal ajal sõitis autoga koju ka Leili, kes elas linnast üsna kaugel. Ta oli just linnast välja jõudmas, kui helises tema telefon. Kuigi Leili oli roolis, otsustas ta telefoni vastu võtta. Paari minuti pärast lõpetas ta kõne ning hakkas just telefoni tagasi kotti panama kui tundis, et kaldub liiga tee äärde. Kui ta pilgu tagasi teele heitis, märkas ta oma suureks ehmatuseks ilma helkurita jalakäijat lähenemas. See oli Sven. Leili keeras auto järsult teele tagasi ning Sven jõudis veel viimasel hetkel kraavi hüpata.

**Tekst 2**

Eile õhtul kella 17.30 ajal leidis Tartu lähedal aset intsident, kus helkurita liikunud 15-aastane Sven (nimi muudetud) pääses tänu kiirele reageeringule auto alla jäämisest. Noormees oli teel koolist koju, kui ta märkas, et üks kiiresti lähenev auto kaldub liiga tee serva. Sven jõudis paar sekundit enne kokkupõrget kraavi hüpata. Autojuht põgenes sündmuskohalt. Noormees sai aga helkuri puudumise eest vastust anda.

**Küsimused aruteluks tekstide põhjal**

* Millistel põhjustel Svenil helkur puudus? Kas Sina oled pimedal ajal ilma helkurita liigelnud; mis põhjustel?
* Kuidas oleks saanud Sven antud olukorra turvalisemalks muuta (isegi helkurita)?
* Kas oled kunagi näinud, osalenud või kuulnud mõnest sarnasest situatsioonist? Jaga seda klassikaaslastega.
* Mis võis olla auto kõrvalekaldumise põhjuseks?
* Nimetage (paaris) tegevusi, mis võivad autojuhti ja tema tähelepanu häirida.